Video: Stappe teen beampte wat drank in polisievoertuig karwei(Argieffoto) Die polisie sê sy ondersoek na bewerings dat een van sy beamptes ŉ gemerkte polisievoertuig gebruik het om drank mee rond te ry is afgehandel en aanklagte teen die betrokke lid is reeds aanhangig gemaak. ŉ Video van die voorval is vroeër op sosiale media gedeel en het gewys hoe mense wat lyk soos drank uit die agterkant van die vangwa laai en by ŉ perseel indra. Dit het groot woede veroorsaak, veral omdat die verkoop en vervoer van alkohol weens die afsonderingsregulasies in hierdie stadium streng verbied word. Brig. Mathapelo Peters, Gautengse polisiewoordvoerder, het gesê nadat die video onder die polisiebestuur se aandag gebring is, is ŉ ondersoek dadelik van stapel gestuur om vas te stel wie die video geneem het, waar die voorval plaasgevind het, wie die mense is wat afgeneem is, bevestiging van wat hulle afgelaai het, asook om te bepaal met watter polisiestasie die voertuig verbind word. “Die ondersoek, gelei deur die distrikskommissaris vir Tshwane, genl.maj. Hilda Mohajane, is vinnig afgehandel en het gelei tot die open van ŉ klagte van die gebruik van ŉ voertuig sonder die eienaar se toestemming en ŉ oortreding van die Wet op Rampbestuur teen ŉ polisiebeampte,” het Peters gesê. Die ondersoek het bevind die voorval het by ŉ winkelsentrum in Centurion plaasgevind in ŉ gebied wat deur die Lyttelton-polisiestasie gepolisieer word. Dit is ook bevestig dit was wel drank wat afgelaai is. UPDATE POLICE HAVE CONTACTED ME TO INVESTIGATE THE FULL CONTEXT OF THIS VIDEO . WE WAIT AND SEE .Cops delivering… Posted by Megan Lubke on Monday, January 11, 2021 “Dit dui daarop dat die staatsvoertuig gebruik is om alkohol in oortreding van die aangepaste vlak 3-afsonderingsregulasies, te vervoer.” Petersen sê departementele stappe sal ook teen die betrokke lid oor sy beweerde onvanpaste gedrag gedoen word. Genl.maj. Tommy Mthombeni, waarnemende provinsiale polisiehoof, het die publiek geloof vir hul samewerking tydens die voorlopige ondersoek. “Nadat ons die video gesien het, was ons bekommerd omdat daar met die eerste oogopslag geen fyner detail gesien kon word nie, nie eens in watter provinsie die voorval gebeur het. ŉ Dringende en intensiewe ondersoek was dus nodig om agter die kap van die byl te kom,” het Mthombeni gesê. “Dit is ŉ riem onder die hart dat die ondersoekbeampte en almal wat bygedra het tot die ondersoek, die erns besef het waarmee die polisiebestuur die voorval beskou.” Mthombeni het ŉ beroep op die publiek gedoen om voort te gaan om oortredings aan te meld, veral wanneer die beweerde oortreders polisiebeamptes of ander wetstoepassers is. “Niemand is bo die reg verhewe nie.”